  Анжелика Тихонова корреспондент Кузебай Герд нимо гимназиын дышетскисьёс 14-тӥ толшоре гожъясьлэн Ижкарысь синпелетэз дорын кылбуръёссэ лыдӟозы. Ужрад удмурт югдытӥсьлэн вордскемез дырысен 119 ар тырмонлы сӥземын луоз. Со сярысь иворъёсъя «Удмуртия» агентстволы вераз Кузебай Герд нимо Удмурт Кун йӧскалык гимназиысь кивалтӥсьлэн визьнодан ужъёсъя воштӥсез Татьяна Швецова. «Пиналъёс синпелет доры сяська понозы, кылбуръёссэ лыдӟозы, Кузебай Герд сярысь вераськозы — тӥни сыӵе акция. Собере гимназиын но стенд дорын, Гердлэн бюстэз дорын флешмоб луоз. Малы ке шуоно синпелетэз доры пичиос уз мынэ, соин ик школаын но ми сое ортчытом», — вераз Татьяна Швецова. Озьы ик гимназиын бадӟым классъёсын дышетскисьёслы викторина, Кузебай Гердлэн улонэзъя но творчествоезъя «Что? Где? Когда?» амалэн «Шудком» шудон радъямын луозы. Со сяна, бадӟымъёсыз пиналъёс пичиосызлы классной часъёс радъялозы. Тросэз классъёс Кузебай Герд сярысь фильм учкозы. Йӧскалык гимназиын Кузебай Гердлы сӥзем виртуальной экскурсизы но вань. Дышетсконниысь келям ыстонпусъя пырыса, быдэс элькунысь пиналъёс Кузебай Герд сярысь дышетӥсьёсын ортчытэм экскурсиез адӟыны быгато. «Собере луоз пумиськон выль лыктэм пиналъёсмы понна. Будо но кошко уго пиналъёс. Арысь аре ми ортчытъяськом пӧртэм темаосын пумиськонъёс сыӵе тодмо, визьмо адямиосын, тодосчиосын, гожъяськисьёсын. Туэ Николай Спиридонович Кузнецовен пумиськон луоз. Со трос ужаз Гердъя. Соин ик сыӵе пумиськон ми ортчытом», — азьланьтӥз веранзэ дышетӥсь. Кузебай Гердлэсь вордӥськем нуналзэ палэнтӥ уз ортчы солэсь нимзэ нуллӥсь йӧскалык музей но. Ужъюртлэн пресс-службаез ивортэмъя, 14-тӥ толшоре 14 часын соос вань мылкыд карисьёсты кылбурчилэн улонэзъя но «Ми — удмуртъёс» возьматонъя дунтэк экскурсиосы ӧтё. ВАТСАН Кузебай Герд (Кузьма Павлович Чайников, 1898–1937) — тодосъя трос пӧртэм ужъёслэн, фольклористика, литературоведение, лингвистика, этнография но педагогика ужпумъёсъя статьяослэн авторзы. Соос удмурт калыклэн улэм-вылэменыз тунсыкъяськисьёс понна туж дуно луо.  Озьы ик Кузебай Герд нылпиослы удмурт литератураез кылдытӥсен лыдъяське. Солэн 80 пала кылбуръёсыз но 50-лэсь ятыр веросъёсыз потӥзы, отын мерлык учыръёс но, вордӥськем шаермылэн чеберлыкез но возьматэмын. Ваньмыз соос капчи, нылпиослы валамон, яркыт кылын гожтэмын. Тегъёс: Лулчеберет Ижкар Удмуртия пиналъёс Мерлык КузебайГерд  